Սերունդի մը մասին կը խօսիմ, որ փոքր տարիքէն կեանքին արժէքը լաւապէս ըմբռնեց։ Սերունդ մը, որ տարիներ շարունակ ապրեցաւ ընտանիքը, հարազատները, ընկեր-ընկերուհիները կորսնցնելու վախը։ Սերունդ մը, որ գիտէր իր պարտաւորութիւնները եւ տոկալով կը փորձէր յաղթահարել պատերազմին դժուարութիւնները, կորուստներուն ցաւը, պարտաւոր էր ըլլալ զօրաւոր իր կամքով, դիմացկուն իր էութեամբ։